google/wiki40b huggingface dataset:
לוח שנה ירחי

לוח שנה ירחי הוא שיטת תיארוך המבוססת על מחזור מופעי הירח. זו אחת משתי שיטות-העל הנהוגות למדוד את מעבר השנים. 
בלוח השנה הירחי, חודש הוא הזמן החולף  בין שני מופעים זהים של של הירח. (חודש סינודי). בתרבויות שונות תחילת החודש יכולה  להיגזר ממולד הירח, מולד הירח הנראה או מירח מלא . כל חודש כזה הוא בן כארבעה שבועות, וברוב השיטות שנים עשר חודשים כאלו מהווים שנה.. מכיוון שמניין הימים בשנים עשר חודשי ירח  לא מגיעים לסך של 365 ימים - אורכה של שנת חמה  - הרי שיכולה להיווצר אי התאמה בין חודשי השנה בשיטה הירחית לעונות השנה, ומועדן של אלו ישתנה ביחס לשנה הטרופית. כתוצאה מפער זה, רוב לוחות השנה הירחיים כוללים מנגנון שמתאים  את השנה בלוח הירחי לעונות השנה ( ראה לוח לוניסולארי). מנגנון נפוץ כזה הוא הוספת חודש נוסף אחת לכמה שנים.  למשל בלוח השנה העברי מוסיפים חודש אדר (אדר א' ) מדי שנה מעוברת.  
לוח שנה ירחי היה נהוג ברוב תרבויות המזרח התיכון הקדומות, ובתרבויות שצמחו מהן. כך לוחות השנה המוסלמי והעברי עדיין מבוססים על מחזורי הירח.
לוח השנה המערבי הנפוץ הוא לוח שמשי, לאחר שבשנת 45 לפנה"ס שינה יוליוס קיסר את לוח השנה הרומי מהלוח הירחי שהיה נהוג בתקופתו ללוח שנה שמשי שמתאים לעונות השנה ואינו דורש תיקונים והוספות (להוציא יום אחד נוסף, אחת לארבע שנים). המחיר הוא אובדן ההתאמה המוחלטת שבין אורך החודשים למחזור הירח. לוח זה נקרא הלוח היוליאני, והוא הבסיס ללוח השנה הגרגוריאני בו מקובל להשתמש היום.
מחזור מטון

מחזור מטון הוא פרק זמן של 6,940 ימים, המשמש לתיאום אורך חודש ירחי ושנת שמש בלוח ירחי-שמשי. המחזור הוצע בשנת 432 לפנה"ס על ידי מטון מאתונה ונכנס כבסיס לחישוב מספר לוחות שנה. הוא מתבסס על שוויון מקורב (עד מספר שעות): 19 שנים טרופיות = 235 חודשים ירחיים, כלומר כל 19 שנה מחזור הירח מסתיים באותו היום של שנת שמש.
לוח השנה שמבוסס על המחזור כולל 12 שנים פשוטות (עם 12 חודשים) ו-7 שנים מעוברות (עם 13 חודשים). 125 חודשים היו "מלאים" בעלי 30 ימים ו 110 - "קצרים".
המחזור היה בשימוש בלוח הבבלי, מסדיר את השנה המעוברת של הלוח העברי ולוח השנה הסיני (בסיני בשילוב עם חישוב שמבוסס על מופעי הירח) ובימי הביניים שימש לחישוב חג הפסחא.
סמל קווינסלנד

סמל קווינסלנד (באנגלית: Coat of Arms of Queensland) הוא הסמל הרשמי של מדינת קווינסלנד שבאוסטרליה מאז הוענק למדינה בשנת 1893. הסמל שונה מספר פעמים במהלך השנים. הסמל הנוכחי נקבע בשנת 1977.
בראש הסמל נמצא צלב מלטה שעליו כתר מלכותי. התומכים הם אייל אדום - בעל חיים שהובא למושבה מלונדון ובשל כך מסמל את הקשר לאנגליה, ועגור ברולגה - ציפור האופיינית למדינה ומהווה אחת מסמליה.
על המגן מצוירים ראש של שור, ראש של כבש, אלומת חיטה, קנה סוכר ומכרה זהב המייצגים את ענפי הכלכלה העיקריים של המדינה.
בתחתית הסמל מופיע מוטו המדינה: "אמיצים ויפים" (בלטינית: Audax at Fidelis).
Fade to Black (שיר)

ביקורת

בשל הנגינה האקוסטית הממושכת והשירה השקטה בשני הבתים הראשונים, השיר הוגדר כ"ממוסחר" על ידי האלמנטים הקיצוניים של מעריצי מטאליקה. עם זאת, לימים הפך השיר לאחד האהובים בקרב מעריצי הלהקה והוא נוגן כמעט בכל הופעותיה. ג'ייסון ניוסטד, שהיה הבסיסט של מטאליקה בשנים 1986–2001, אמר שעבורו לשיר יש ערך רגשי גבוה, וזאת למרות שהוא נכתב, הולחן והוקלט לפני הצטרפותו ללהקה. זה גם היה השיר האחרון שהוא ביצע עם מטאליקה לפני שפרש מהלהקה, במהלך הופעה בטקס VH1 Music Awards ב-30 בנובמבר 2000, אז הוא כבר ידע שתהיה זו הופעתו האחרונה עם הלהקה. רמז עבה לכך אפשר למצוא בכך שכשג'יימס הטפילד שר את המילים "now I will just say goodbye", שהן המילים האחרונות בשיר, ניתן להבחין בג'ייסון מנפנף בידו לכיוון המצלמה.
Fade to Black הוא גם שם של שיר של להקת פלוסטם אנד ג'טסם שבה היה חבר ג'ייסון ניוסטד, והשיר נכלל באלבום שיצא בשנת 1986, זמן קצר לפני שפרש ניוסטד מפלוסטם אנד ג'סטם והצטרף למטאליקה. עם זאת, כמעט אין דמיון בין שני השירים.
איזהו מקומן

איזהו מקומן הוא הפרק החמישי של מסכת זבחים המכונה "איזהו מקומן" על שם מילות הפתיחה של הפרק: "איזהו מקומן של זבחים".

הפרק בתפילה

הפרק נאמר כחלק מפרשת הקרבנות לפני תפילת שחרית.
בעקבות דברי רב ספרא "לעולם ישלש אדם שנותיו, שליש במקרא, שליש במשנה, ושליש בתלמוד" (תלמוד בבלי, מסכת קידושין, דף ל', עמוד א'), כתבו הראשונים, בעקבות סדר רב עמרם גאון, שיש ללמוד לפני פסוקי דזמרא מעט מכל אחד מהם. בארבעה טורים ובשולחן ערוך נאמר שיש לומר כמקרא את פרשת התמיד, לאחריה פרק זה כמשנה, ואחר כך, כתלמוד,  את ברייתא דר' ישמעאל, ברייתא מתחילת הספרא המפרטת את 13 המידות שהתורה נדרשת בהן (הנחשבת כתלמוד אף שהיא ברייתא ממדרש הלכה). בטעם בחירת פרק זה דווקא כתב הטור ע"פ הגמ' לימוד הלכות הקרבנות שקול להקרבת הקרבנות, ולכן ראוי ללמוד את הלכות הקרבן לאחר קריאת פרשת התמיד.
טעם נוסף כותב הרא"ה שבפרק זה אין כלל מחלוקות בין התנאים והוא כולו "משנה ברורה למשה מסיני". הרב ישראל ליפשיץ מסביר טעם זה ואומר שישנה מסורת שמשניות אלו הם הלכה למשה מסיני והם בדיוק בלשון שאמר משה רבנו. הבסיס למסורת זו הוא בכך שמקום האכילה של קדשי קדשים, שהוא בעזרה בלבד, מתואר במשנה כ"לפנים מן הקלעים". הקלעים, הם אלו שקבעו את גבולות חצר המשכן במשכן שבמדבר, ולכן יש אומרים שזהו סימן שהפרק הוא מתקופה זו.
מרדכי לייב רובין

הרב מרדכי לייב רובין (תרל"א, 1871 – ג' בתמוז תרפ"ט, 1929) היה ראב"ד העדה החרדית בירושלים.

קורותיו

נולד בליטא. למד בישיבת סלבודקה. בשנת תרנ"א (1891) עלה לארץ ישראל והתיישב בירושלים. זמן קצר לאחר עלייתו נכנס ללמוד בישיבת אור חדש בירושלים, שהקימו תלמידי רבי שמחה זיסל זיו, 'הסבא מקלם'.
בשנת תרס"ד (1904) החל לכהן כרבה של המושבה עקרון. כעבור ארבע שנות רבנות בעקרון שב לירושלים כדי לשמש רב ומו"ץ בשכונת ימין משה. בכנסייה הגדולה הראשונה, שנערכה בשנת תרפ"ג בווינה, עמד בראש משלחת אגודת ישראל הירושלמית.
בשנת תרפ"ד (1924) התמנה כראב"ד העדה החרדית בירושלים. כיהן בתפקידו עד פטירתו בתמוז תרפ"ט. הובא לקבורה בבית הקברות בהר הזיתים. חתנו הוא הרב רפאל קצנלבוגן.
שירי מולדת ג'

רקע והפקה

בשנת 1987, במהלך שהותה של עפרה בלונדון לצורך הקלטת אלבום בינלאומי החליטה להוציא את האלבום השלישי בסדרה של "שירי מולדת" עם הלחנת השיר "בלילה" של רחל המשוררת. להבדיל משני התקליטים הראשונים, שעובדו על ידי שם טוב לוי, שירי מולדת ג' עובד על ידי בני נגרי שעיבד את שירי תימן שלוש שנים קודם לכן.
האלבום מכיל בין היתר את השיר "החליל" שהוקלט מהתוכנית "זמרת הארץ" בהנחיית אהוד מנור והושר כדואט עם יהודית רביץ בעיבודו של רפי קדישזון. האלבום הוקדש לציון ארבעים שנות עצמאות ישראל שצוינו באותה שנה. שירי מולדת ג' היה האלבום הישראלי האחרון של עפרה בשנות השמונים. כחצי שנה לאחר צאת האלבום הקריירה שלה התמקדה באירופה ורק ב-1994 שבה להקליט את האלבום כל הנשמה.
האלבום זכה למעמד זהב על סך מכירות של 20,000 עותקים.
אלקטרואופטיקה

אלקטרואופטיקה הוא תת-תחום המשלב שני תחומים עיקריים - אלקטרוניקה ואופטיקה, שילוב ההופך אותו לבין תחומי. מדעי האלקטרואופטיקה מטפלים בחקר ויישום תופעות הקשורות באינטראקציה שבין אופטיקה ותורת הגלים לבין תורת החשמל והאלקטרוניקה. 
למרות שלתחום נגיעה רבה במדעים מדויקים ואוריינטציה מתמטית גבוהה, הוא נחשב יותר כענף הנדסי ולא מדעי.

היסטוריה

ניתן לייחס את ראשיתו של התחום לגילוי האפקט הפוטואלקטרי בשנת 1887 על ידי היינריך הרץ, אם כי את ההסבר לתופעה נתן אלברט איינשטיין רק ב-1905.
התא הפוטואלקטרי היה הרכיב האלקטרואופטי הראשון. עד היום, זהו הרכיב האלקטרואופטי הנפוץ ביותר.
כיום קיימות תוכנות אלקטרואופטיות שונות לתכנון עדשות או מערכת עדשות, חישובי מרחק אידיאלי לחישה מרחוק, הצבת תאורה  ונושאים נוספים. עם מזעור המיחשוב, לענף נוצר קשר גדל והולך גם לנושאי עיבוד תמונה שונים.
קז'ימייז'ה ויילקה

תולדות היישוב

העיירה מוזכרת לראשונה בתחילת המאה ה-14 כמרכז כנסייתי. בחלוקת פולין בסוף המאה ה-18 נכללה העיירה בתחום ממלכת הבסבורג, ובשנת 1815 נכללה בתחום פולין הקונגרסאית.
הקמת בית חרושת לסוכר בעיירה באמצע המאה ה-19 וחיבורה לרשת מסילות הברזל האיץ את התפתחותה הכלכלית.

יהודי קז'ימייז'ה ויילקה

בשנת 1921 נמנו בעיירה 293 יהודים, כעשירית מתושביה, ובין מלחמות העולם פעלו ביישוב בית מדרש ובית ספר יהודי, והתקיימה במקום פעילות ציונית. במהלך שנות השלושים של המאה ה-20 סבלו יהודי העיירה מהתנכלויות אנטישמיות גוברות והולכות כלפיהם.
לאחר כיבוש העיירה בידי הגרמנים בספטמבר 1939, נקבעה העיירה כמרכז שלטון לכפרי סביבתה, ויהודיה מגיל 14 עד 60 גויסו לעבודות כפייה, וחויבו בענידת טלאי צהוב. מעת לעת ערכו אנשי גסטאפו שהגיעו ממייחוב הסמוכה מעשי שוד ורצח בקרב יהודי העיירה, כאשר ביום אחד בלבד בשנת 1940 רצחו ביישוב 25 יהודים. בשנת 1941 הגיעו ליישוב יהודים חסרי כל שגורשו משלזיה, והקהילה המקומית התגייסה לעזרתם.
ב-6 בנובמבר 1942 פשטו כוחות גרמניים על העיירה, וציוו על יהודיה להתכנס במקום ריכוז, אך רובם העדיפו להישאר במקומות מסתור. במהלך חיפושים אחר מסתתרים, רצחו הגרמנים 22 יהודים שגילו בבונקר. כעבור יומיים, הכריזו הגרמנים כי יהודים שיסגירו עצמם ממקומות המסתור יישלחו לעבודה. כ-210 יהודים שהתפתו להבטחות הגרמנים, והסגירו עצמם, נרצחו מיד בידי הגרמנים ביער הסמוך. ב-22 בדצמבר 1942 רצחו הגרמנים 27 יהודים נוספים מהעיירה שהסתתרו בכפר הסמוך בוז'נקה.
קים רייבר

חיים אישיים

רייבר נולדה וגדלה בניו יורק. מגיל 6 עד גיל 9, היא שיחקה בסדרת הטלוויזיה "רחוב סומסום". לאחר שסיימה את תפקידה בסדרה החלה לשחק בהצגות בברודוויי. יש לה תואר באומנות מאוניברסיטת בוסטון. לאחר שגמרה את התואר, המשיכה ללמוד אצל מורה בשם ווין ונדמן. היא דוברת באופן שוטף צרפתית וגרמנית, שפה שלמדה כילדה מאמה הגרמנייה.
לרייבר ולבעלה יש שני ילדים. בנה השני נולד במהלך צילומי סדרת הטלוויזיה "ליפסטיק". רייבר חזרה לצילומים שבועות ספורים לאחר הלידה.

קריירה

כשרייבר התבגרה, היא השתתפה במספר רב של פרסומות. אך פריצתה המשמעותית הייתה כששיחקה לצד טוני גולדווין ולורה ליני במחזה בברודוויי בשם "חופשה". בעקבות חשיפה זו, היא השתתפה בסרט "סיטי הול" לצידו של אל פצ'ינו. היא גם קיבלה תפקידים ראשיים בסדרות "24" ו"משמרת שלישית".
ב-2006, היא לוהקה לסדרה "התשעה" שהתבטלה מאוחר יותר. וב-2008 קיבלה את התפקיד המוביל בסדרה "ליפסטיק".
החל משנת 2009 היא משתתפת בדרמה הרפואית "האנטומיה של גריי" של רשת ABC, שם היא גילמה את ד"ר טדי אלטמן עד שנת 2012.
בשנת 2015 שיחקה בעונה השלישית של סדרת הדרמה "מעגל שלם" בתפקיד מדליין פולקנר.
קזארוזה (מיני-סדרת טלוויזיה)

עלילה

רוסיה הסובייטית, 1920. הזמרת הנודעת זינאידה קזארוזה מגיעה לסיבוב הופעות בעיירה קטנה בהרי אורל. חברי מועדון חובבי שפת האספרנטו מזמינים את הכוכבת להופיע אצלם בשעות הערב, היא מסכימה ומתה על הבמה בידיו של החשוד המרכזי, האספרנטיסט סבצ'ניקוב, שהתאהב בזמרתוארגן עבורה את ההופעה. הוא מנסה להבין מה גרם לרצח ורודף אחר הרוצח האמיתי. מסתבר כי בעלה של הזמרת היה חבר המפלגה הסוציאל-מהפכנית. העלילה מתרכזת במועדון חובבי האספרנטו בעיר פרם.
ב-1975, סבצ'ניקוב חוזר לעיר הקטנה בהרי אורל ורק אז הוא מגלה מי היה הרוצח האמיתי.
אליעזר בר ארחא

רבי אליעזר בר ארחא (נפטר ב-30 באוקטובר 1651) רב, דיין וראש הקהילה היהודית בחברון, דיין בעזה.

קורות חיים

רבי אליעזר, יליד צפת, בנו של רבי יצחק בר ארחא שהיה תלמידו של האר"י הקדוש.
בשנת 1605 שהה בעיר עזה ושמש שם כדיין.
בשנת 1616 שהה רבי אליעזר בחברון, ובשנת 1626 הוא נמצא שוב בעזה.
מאוחר יותר מגיע רבי אליעזר לעיר חברון ומשתקע בה. עם הגעתו לעירו החדשה מנתה קהילת היהודים בחברון כעשרים משפחות, אך בעקבות פעילותו התורנית הענפה הוא הצליח לגייס עוד מתיישבים רבים לקהילתו, ביניהם ניתן למצוא גם רבנים וחכמים גדולים כרבי אברהם אזולאי (סבו של החיד"א).
רבי אליעזר החל בגיוס כספים נרחב עבור הגדלת הקהילה היהודית בחברון והרחבת רכישת הבתים והקרקעות. בתחילה הוסיף רבי אליעזר בקשה נוספת עבור קהילת חברון ביד השד"רים שיצאו מערי הקודש האחרות שגייסו כספים מהקהילות היהודיות בעולם. אך בשנת 1650 הגדיל לעשות, ולראשונה שלח את רבי משה פרץ כשד"ר רשמי של קהילת היהודים בחברון לגייס כסף ייעודי לקהילה זו בלבד.
רבי שמואל אבוהב שהיה אחד מגדולי הרבנים איטליה, פעל למען גיוס כספים עבור ארץ ישראל בכלל והעיר חברון בפרט, הוא הכיר והעריך מאוד את גדולתו של רבי אליעזר.
רבי אליעזר נפטר בט"ו בחשון התי"ב (30 באוקטובר 1651) ונטמן במערה בחברון ליד חברו רבי אברהם אזולאי.
אנו מכירים שני בנים שהותיר אחריו רבי אליעזר: רבי יצחק (הנקרא על שם סבו) ורבי פנחס.

יצירתו התורנית

החיד"א כותב בספרו "שם הגדולים" שרבי אליעזר בר ארחא כתב כחמישים ספרים, ביניהם: פירוש ל"מדרש רבה", הגהות על ה"יד החזקה", פירוש ל"עין יעקב" וספר דרשות.
רבי אברהם אזולאי כתב בהקדמה לספרו "חסד לאברהם" כי הוא נעזר ברבי אליעזר בר ארחא בכתיבת חיבורו הנ"ל.
כיום נותר לנו רק ספר תשובות אחד שכתב רבי אליעזר בר ארחא וגם הוא חלקי. אך דרכו אנו למדים רבות על חייו ועל הדמויות שהוא היה בקשר עמם: השל"ה, רבי שלמה עדני – בעל "מלאכת שלמה", רבי יעקב אבולעפיא, רבי משה גלאנטי ועוד.

לקריאה נוספת

גיורא פוזיילוב, חכמיהן של ארבע ערי הקודש, ח"א, עמ' 253.
שאלות ותשובות לרבי אליעזר בן ארחא, מהדיר הרב עזרא בצרי, ירושלים.
מרים עקביא

ביוגרפיה

עקביא נולדה בשם מתילדה וַיְינְפֶלְד בעיר קרקוב שבפולין, בתם של ברוניה לבית פלסנר והירש ויינפלד. אביה היה איש עסקים מצליח, וכשבספטמבר 1939 פלשו הגרמנים לקרקוב, השתלטו על נכסי אביה, ובמרץ 1941 גורשה המשפחה לגטו קרקוב.
בנובמבר 1942 שלח אותה אביה יחד עם אחיה איז'יו ללבוב לחפש מקלט, כשבידיהם תעודות מזויפות, אולם לאחר שאחיה החל לחלץ אנשים מגטו לבוב ונתפס על ידי הגסטאפו, שבה לגטו קרקוב.
עם חיסול גטו קרקוב במרץ 1943 נשלחו עקביא ומשפחתה למחנה הריכוז פלאשוב, שם חיו בתנאים קשים. באוקטובר 1944, בעקבות התקדמות הצבא האדום, פינו הגרמנים את המחנה. אביה נשלח למאוטהאוזן, שם נפטר, ועקביא הועברה יחד עם אמה ואחותה רלה לאושוויץ, שם הן נותרו עד ינואר 1945, עת הוכרחו לצעוד במשך שבועיים בצעדת המוות עד למחנה ברגן-בלזן. אמה נפטרה מספר ימים לפני שחרור המחנה על ידי הצבא הבריטי ב-15 באפריל.
לאחר שחרורה שהתה עקביא תחילה בבית חולים סמוך, ולאחר מכן נשלחה להחלים בשוודיה במבצע שארגן ראש הצלב האדום השוודי, הרוזן פולקה ברנדוט. היא החלימה במשך שמונה חודשים בבית חולים בהאלמסטאד, ולאחר מכן הצטרפה לאחותה, לאה שנער, במיקלבי, שם פגשה את חנן יעקוביץ, לימים בעלה, ועלתה עמו לארץ ישראל ב-26 במאי 1946 באוניה "קיירו". הם עלו באופן ליגאלי עם סרטיפיקטים, ביחד עם עוד 2 חברים ממיקלבי, ביחד עם אחד המורים  שלהם ממיקלבי, שלום קופר. 
בארץ הגיעו לקיבוץ דגניה ב', שם נישאו, ובשנת 1948 הצטרפו למקימי קיבוץ נחשולים יחד עם חברים נוספים ממיקלבי. לאחר שש שנים השתקעו בתל אביב. תחילה עברה עקביא הסמכה כאחות, ולאחר מכן למדה ספרות והיסטוריה באוניברסיטת תל אביב, סיימה תואר ראשון, עבדה בסוכנות היהודית והצטרפה לבעלה בשליחות דיפלומטית בהונגריה ובשוודיה. 
בשנת 1974 החלה לכתוב. כתבה מעל 6 ספרים שתורגמו להולנדית, שוודית, גרמנית, פולנית, הונגרית, אנגלית, צרפתית, יידיש, סינית ורוסית. עקביא ערכה את מדור הספרות הישראלית באלמנך היהודי בוורשה, הייתה ממייסדי פסטיבל לתרבות יהודית בקרקוב וייסדה את אגודת הידידות "ישראל-פולין". על יצירתה הופקו ארבעה סרטים בישראל ובפולין, בהם הפקה של ספרה "גליה ומיקלוש" בטלוויזיה הישראלית.
על פועלה, זכתה עקביא בפרסי: יד ושם, יאנוש קורצ'אק, המכון האירופי לתרבות, פרס ראש הממשלה מאת יצחק רבין, מדליית הזהב מאת נשיא פולין, וכן תעודות הוקרה רבות. עקביא הייתה יקירת העיר תל אביב
במסגרת פעילותה ארגנה מפגשים בין בני נוער משתי המדינות כדי להילחם בסטראוטיפים ההדדיים ולעודד שיתוף פעולה פולני ויהודי. 
הנושאים המרכזיים ביצירתה של עקביא הם: ילדותה, השואה וחוויות מלחמת העולם השנייה. 
עקביא הייתה נשואה, אם לשתיים וסבתא לחמישה נכדים ושני נינים.
אחד העם 101

עלילת הסדרה

"אחד העם 101" עוקבת אחרי דמותה של מירי פסקל. לאחר שבעלה של מירי, ראובן, נהרג בתאונה במהלך חזרות לטקס נכי מלחמות בגרמניה, מקבלת מירי פיצוי כספי גבוה והיא מחליטה לעזוב את דירת השיכון הישנה שלה ברחוב "אחד העם 1" ולעבור לדירת פאר במגדלי יוקרה בתל אביב.
בזמן שמירי עסוקה בלהנות מחייה החדשים והעשירים, היא לאט לאט שוכחת את חבריה הוותיקים שעמדו לצדה עוד בימי אחד העם 1, ובפרק האחרון היא ביחד עם אחותה תקווה עפו אל מותן ברכב בקטע שלקוח במקור מהסרט "תלמה ולואיז".

רייטינג

העונה הראשונה של הסדרה כללה עשרה פרקים, כולם שודרו ברשת ערוץ 2.
פרק הבכורה זכה לרייטינג שיא של 26.8% לזכיינית רשת במהלך חודשי הקיץ והממוצע העונתי של הסדרה עומד על 17.6%. הפרק האחרון של הסדרה הניב שיא רייטינג שלילי של 13.8%.
תספיג DNA

תספיג DNA (באנגלית: Southern Blot) היא שיטה בביולוגיה מולקולרית לקביעת גודלו ונוכחותו של רצף DNA ייחודי.
השיטה פותחה ב-1975 על ידי הביולוג הבריטי אדווין סאת'רן (Edwin Southern), והיא נקראת על שמו. פירוש שם המשפחה של הממציא הוא "דרומי"; שיטות נוספות, המבוססות על סאת'רן בלוט ואשר פותחו מאוחר יותר, זכו לשמות רשמיים חצי-היתוליים, אשר מהווים משחק מילים על השם המקורי: תספיג RNA מכונה "Northern blot" (תספיג "צפוני") ותספיג חלבון נקרא "Western blot" (תספיג "מערבי"). במעבדות בישראל מרבים להשתמש במונחים הלועזיים המקוריים ולא במונחים העבריים התקניים.

השיטה

לאורך גדיל ה-DNA מצויים רצפים קצרים (בגודל 15-4 נוקלאוטידים) המכונים אתרי הגבלה, ולכל אחד מהם אנזים הגבלה ייחודי, המזהה אותו ומבצע על-ידו חיתוך של הגדיל. תוחלת מספר אתרי ההגבלה בגדיל נתון המתאימים לאנזים הגבלה מסוים, גדל ביחס ישר לפי מספר הנוקלאוטידים בגדיל, וביחס הפוך-מעריכי למספרם באתר ההגבלה. את המקטעים המתקבלים מהחיתוך ניתן להפריד ולאפיין על-פי גודלם, על ידי הרצתם באלקטרופורזה בג'ל (בדרך-כלל של אגרוז). הג'ל מכיל מעברים מיקרוסקופיים, המאפשרים מעבר מוגבל של מולקולות דרכם, כאשר גודל המולקולה משפיע על יכולתה לעבור דרכו ועל מהירות המעבר (מולקולה קטנה תעבור מהר יותר). ניתן להכין ג'לים בריכוזים שונים עבור מקטעים בגדלים שונים. כדי לאפשר את התנועה, מופעל שדה חשמלי ומולקולות ה-DNA הטעונות שלילית נודדות מהקוטב השלילי אל החיובי. 
לאחר סיום ההפרדה החשמלית מניחים את הג'ל על גבי ממברנת ניטרוצלולוז או ממברנת ניילון ובעזרת לחץ או דיפוזיה של נוזלים מעבירים את הדנ"א לממברנה. ה-DNA מקובע לניטרוצלולוז על ידי חימום או לניילון על ידי קרינת UV.
את המקטעים בעלי הרצף המבוקש ניתן לאתר בעזרת מולקולת "גלאי"- מולקולת דנ"א בעלת רצף משלים לרצף הנבדק. הגלאי מסומן באופן רדיואקטיבי או פלואורסצנטי. ממברנת ה-DNA, הגלאי ובופר ההיברידיזציה מוכנסים לתא חימום כדי לגרום לדנטורציה (פירוק) של ה-DNA, וכך להפוך אותו מדו-גדילי לחד-גדילי. הגלאי מזהה את הרצף המשלים לו ומתאחד עמו. בהמשך, הממברנה נחשפת לסרט צילום; במקום שבו נמצא הגן המבוקש נוצרים פסים (בנדים) על גבי סרט הצילום. ניתן לדעת את אורכה של מולקולת ה-DNA בהתאם למיקומה היחסי בג'ל (המולקולה רצה בהתאם לאורכה).
לרוב משתשמשים בבסיס לצורך הפרדת ה-DNA הדו-גדילי, ולא בחימום כנהוג בשיטת ה-PCR (המגבירה מקטע DNA מסוים). הבסיס מנתק את קשרי המימן המשולשים והכפולים בין הגדילים ומאפשרים הצמדות גלאי רדיואקטיבי\פלואורסצנטי המשלים לאותו גדיל שאנו רוצים לבדוק את נוכחותו.
סיסי (כדורגלנית)

סיסליידה דו אמור לימה (בפורטוגזית: Sisleide do Amor Lima; נולדה ב-2 ביוני 1967), הידועה בכינוי סיסי, היא כדורגלנית עבר ומאמנת כדורגל ברזילאית.

חייה

סיסי נולדה ב-1967 בעיר אספלנדה, שבמדינת באהיה, ברזיל. כבר בגיל שש היא החלה לשחק כדורגל, בצוותא עם אביה ואחיה הגדול, פאולו. כשהייתה בת 14, עזבה סיסי את ביתה ועברה לסלבדור, על מנת שתוכל לשחק בצורה מקצוענית. שנתיים לאחר מכן, כשהיא בת 16 בלבד, ערכה סיסי את הופעת הבכורה שלה בנבחרת ברזיל.
ב-1988, היא הייתה חלק מסגל הנבחרת שהשתתף בטורניר ההכנה של פיפ"א לקראת גביע העולם 1991. טורניר ההכנה נערך בסין, והנבחרת הברזילאית סיימה במקום השלישי לאחר הפסד בחצי הגמר לנורווגיה. שלוש שנים לאחר מכן, היא לא הייתה יכולה להשתתף בגביע העולם הראשון לנשים, משום שלא שוחררה על ידי קבוצתה.
בגביע העולם הבא שנערך, ב-1995 בשוודיה, סיסי כבר הייתה חלק מהסגל. בטורניר עצמו, לא הצליחו הברזילאיות לעבור את שלב הבתים, לאחר שסיימו עם 3 נקודות בלבד. שנה לאחר מכן, היא זכתה באליפות ברזיל עם "סאאד אספורטה קלאב" - הקבוצה הברזילאית הראשונה ששילמה משכורות לנשים. באותה שנה, נערך בפעם הראשונה טורניר הכדורגל האולימפי לנשים, וסיסי נבחרה לסגל הברזילאי. היא כבשה שער אחד נגד גרמניה בשלב הבתים, אך הברזילאיות פספסו את המדליות וסיימו במקום הרביעי.
בגביע העולם שנערך בארצות הברית ב-1999, הגיעה סיסי לרגע השיא בקריירה המקצוענית שלה. את שלב הבתים של הטורניר סיימה ברזיל במקום הראשון, כשבמהלכו כובשת סיסי שישה שערים. ברבע הגמר ניצחו הברזילאיות 3-4 את ניגריה, משער זהב של סיסי בדקה ה-104. במשחק חצי הגמר, נוצחה ברזיל 2-0 על ידי האמריקאיות, שבסופו של דבר גם זכו בתואר. סיסי סיימה כמלכת השערים של הטורניר (בצוותא עם סון ון הסינית), וקטפה גם את פרס כדור הכסף, המוענק לשחקנית השנייה בטיבה במונדיאל.
שנה אחר כך, סיימה ברזיל שוב במקום הרביעי בטורניר הכדורגל האולימפי, בדיוק כמו באטלנטה 1996. היה זה הטורניר הבינלאומי האחרון בקריירה של סיסי, שב-12 שנים בנבחרת ברזיל, היא כבשה 30 שערים.
בשנת 2001, הוקמה ליגת ה-WUSA, שהייתה לליגת כדורגל הנשים המקצוענית הראשונה בארצות הברית. סיסי הצטרפה לקבוצת ביי אריאה סייבר'רייס, וכבר בעונה הראשונה זכתה עם הקבוצה באליפות. בנוסף, היא הייתה מלכת הבישולים של הליגה, בצוותא עם קריסטין לילי (10 בישולים). היא שיחקה בקבוצה במשך כל שלוש העונות שבהן הייתה קיימת הליגה, ולאחר מכן עברה לקליפורניה סטורם מליגת ה-WPSL. בשנת 2005, היא הגיעה עם קליפורניה עד לגמר האליפות, אך הקבוצה הפסידה. למרות ההפסד בגמר, זכתה סיסי בתואר ה-MVP של הליגה.
ב-2009, עם הקמת ליגת ה-WPS, מונתה סיסי למשרת עוזרת המאמן בקבוצת גולד פרייד. במהלך העונה, הודיעה סיסי שהיא חוזרת לשחק, ובכך הייתה לכדורגלנית המבוגרת ביותר בליגה. היא ערכה שלושה משחקים במסגרת הליגה, כשבמקביל היא המשיכה לתפקד כעוזרת המאמן. לאחר עונה זו, פרשה סיסי ממשחק פעיל. בהמשך הקריירה שלה כמאמנת, אימנה סיסי במספר קבוצות תיכונים ומכללות בארצות הברית.
BAE סיסטמס

BAE סיסטמס (באנגלית: BAE Systems plc, נסחרת: LSE: BA) היא חברה ביטחונית בריטית בינלאומית למוצרי ביטחון ואוויוניקה עם משרדים ראשיים בלונדון ומשרדים ומפעלים ברחבי העולם (כולל ישראל). היא בין החברות ההגנה הגדולות בעולם. ב-2012 דורגה במקום הראשון בעולם במכירות. מרבית הפעילות שלה באנגליה ובארצות הברית כאשר חברת הבת שלה "BAE Systems Inc" היא אחת מששת הספקים הגדולים ביותר למשרד ההגנה האמריקאי. שווקים עיקריים נוספים שלה כוללים את ערב הסעודית, אוסטרליה והודו.
החברה נוסדה בנובמבר 1999 תוך מיזוג בשווי 7.7 מיליארד לירות שטרלינג בין "Marconi Electronic Systems" ‏(MES) שהייתה חברת בת של "General Electric Company plc" ‏(GEC), עם "British Aerospace" ‏(BAe).
ל-BAE סיסטמס מעורבות עמוקה במספר פרויקטים גדולי ממדים כגון F-35 לייטנינג II של לוקהיד מרטין, יורופייטר טייפון, נושאות מטוסים מסוג "Queen Elizabeth"  וצוללות מסוג "Astute" . שדה התעופה וורטון משמש שדה ניסוי עבור כלי טיס בפיתוח, בעיקר מטוסי קרב חדישים.
החברה רשומה בבורסת לונדון והיא חלק ממדד FTSE 100.
בישראל קיימת חברת בת בבעלות מלאה בשם 'BAE Systems - Rokar' הממוקמת בהר חוצבים בירושלים ומתמחה בפיתוח וייצור מוצרי לוחמה אלקטרונית (מערכות אלקטרוניות המשולבות במערכות הגנה על כלי טיס מפני טילי אויר-אוויר וטילי קרקע-אויר), מערכות ניווט מתקדמות לחימושי שונים ומרעום Silver Bullet המיועד להנחיית חימושים מסתחררים.
יוסוף איזטין

ביוגרפיה

הנסיך יוסוף נולד ב-10 באוקטובר 1857 באיסטנבול, והיה בנו של הסולטן אבדילאזיז ואשתו דירינב קאדין.
הנסיך יוסוף חי באלמוניות מעת מות אביו ב-1876 עד הדחת בן דודו, הסולטן עבדול חמיד השני בשנת 1909. תחת החוקה הטורקית, יוסוף, הנסיך העות'מאני הבכור, הפך ליורש של בן דודו, מהמט החמישי, והוא נחשב למודרני ורפורמטור. בשנת 1910 הוא השתתף בהלוויית אדוארד השביעי, מלך הממלכה המאוחדת, ובשנת 1911 השתתף בהכתרת המלך ג'ורג' החמישי.
ככל הנראה הוא התאבד ב-1 בפברואר 1916, אם כי בזמנו נחשד שאולי הוא נרצח בהעלמת עין של שר המלחמה, אנוור פאשה, שעמו הוא התעמת.
Touch ID

Touch ID היא מערכת לזיהוי טביעות אצבע, שנוצרה ותוכננה על ידי חברת אפל. המערכת מאפשרת לבטל את הנעילה של מכשירי אפל, לבצע רכישות בחנויות הדיגיטליות השונות של אפל (חנות ה-iTunes‏, App Store ו-iBooks) ולאמת רכישות ב-Apple Pay ובאפליקציות.
המערכת נמצאת בשימוש בכל מכשירי האייפון שיצאו בין 2013 (אייפון 5s) ל-2017 (אייפון 8 ו-8 פלוס) ובכל מכשירי ה-iPad החל מה-iPad Air 2.
כאשר הושק אייפון X, שידוע כחסר כפתור בית, הוסרה ממנו אפשרות הפתיחה "Touch ID", אך נוספה לו אפשרות הפתיחה "Face ID", בעזרת זיהוי הפנים של המשתמש (בניגוד למכשירי גלקסי החדשים, שחיישן טביעת האצבע שולב בהם בחלק האחורי של המכשיר).
בשנת 2015 הציגה אפל את הדור השני המהיר יותר של ה-Touch ID עם האייפון 6S. שנה מאוחר יותר, התכונה הוכנסה לראשונה למחשבי ה-MacBook Pro.
לדברי אפל, מידע טביעת האצבע מאוחסן מאוחסן מקומית בשבב בתוך המכשיר ולא בענן, דבר שנועד כדי להקשות על הגישה למידע טביעת האצבע.

היסטוריה

הטלפון הסלולרי הראשון שהייתה משולבת בו טכנולוגיית זיהוי טביעות אצבע היה Pantech GI100 שהושק בשנת 2004. בשנת 2012, רכשה אפל את AuthenTec, חברה המתמחה בתוכנות לקריאת טביעות אצבע, תמורת 365 מיליון דולר. הרכישה הובילה פרשני טכנולוגיה רבים לצפות שאפל תכניס טכנולוגיית זיהוי טביעות אצבע באחד ממכשיריה הקרובים. לאחר הדלפות וספקולציות, האייפון 5s נחשף ב-10 בספטמבר 2013, והיה הטלפון הראשון מאז ה-Motorola Atrix להציע את הטכנולוגיה. סגן נשיאלשיווק עולמי באפל, פיל שילר, הכריז על התכונה באירוע ההשקה של האייפון 4s והקדיש דקות ארוכות לתכונה.
עם החשיפה של המכשירים אייפון 6 ו-6 פלוס באירוע ההשקה ב-9 בספטמבר 2014, Touch ID הורחב גם לאימות רכישות ב-App Store וב-Apple Pay, מלבד ביטול נעילת המכשיר. האייפון 6s משלב חיישן Touch ID דור 2, שהוא מהיר פי שניים מהחיישן של הדור הראשון שנמצא במכשירים 5S,‏ 6 ו-SE. כל שאר מכשירי האייפון, עד האייפון 8, משתמשים בחיישן מדור 2.

חומרה

Touch ID מובנה בתוך כפתור הבית, שעשוי מאבן ספיר מלוטשת, ואינו נשרט בקלות (שריטה בכפתור תמנע מה-Touch ID לעבוד). הכפתור מוקף בטבעת נירוסטה, כדי לאפשר את זיהוי אצבע המשתמש מבלי שילחץ על הכפתור. על כפתורים שבהם משולבת הטכנולוגיה כבר אין איור של ריבוע מעוגל, והם לא קעורים.
החיישן משתמש במגע קיבולי כדי לזהות את טביעת האצבע של המשתמש. החיישן הוא בעובי של 170 מיקרומטר (מיליונית המטר). המשתמש יכול להניח את האצבע על החיישן כדי שהאצבע תיקרא. החיישן מעביר זרם קטן באצבע כדי ליצור "מפת טביעת אצבע" של עור המשתמש. ניתן לאחסן עד 5 טביעות אצבע במכשיר.

בטיחות ופרטיות

ניתן לעקוף את זיהוי ה-Touch ID באמצעות סיסמה שהוגדרה על ידי המשתמש.
הדרבי של בלגרד

הדרבי של בלגרד (בסרבית-קירילית: Београдски дерби; בכתב לטיני: Beogradski derbi), המכונה "הדרבי הנצחי" (בסרבית-קירילית: Вечити дерби; לטינית - Večiti derbi) או "הדרבי של דרום אירופה", הוא הדרבי המקומי בבלגרד, סרביה בין שתי קבוצות הכדורגל הגדולות בבלגרד ובסרביה: פרטיזן בלגרד והכוכב האדום בלגרד.
הדרבי מתאפיין ביריבות בין המועדונים לא רק בתחום הכדורגל אלא גם בכדורסל ובכדוריד ובתחומים אחרים שהקבוצות מתחרות זו בזו. הדרבי החל זמן קצר לאחר הקמת הקבוצות בשנת 1945 ושליטתן הכמעט בלעדית על הליגה הסרבית.